2. ลักษณะการประกอบธุรกิจ

2.1 ความเป็นมา

เมื่อวันที่ 30 กันยายน 2524 บริษัทฯ ได้จดทะเบียนจัดตั้งขึ้นด้วยทุนจดทะเบียนเริ่มแรก

2 ล้านบาท และในวันที่ 13 กันยายน 2536 บริษัทฯ
ได้เข้าจดทะเบียนในตลาดหลักทรัพย์แห่งประเทศไทยและหุ้นของบริษัทฯ เริ่มทำการซื้อขายในวันที่
16 กันยายน 2536

2.1.1 การเปลี่ยนแปลงและพัฒนาการที่สำคัญในเรื่องอำนาจการควบคุมบริษัท

ในปี 2547 ไม่มีการเปลี่ยนแปลงและพัฒนาการที่สำคัญในเรื่องอำนาจควบคุมบริษัทฯ
โดยทั้งนายมินทร์ อิงค์ธเนศและพันธมิตรธุรกิจ บริษัท แอพซิลอน เวนเจอร์ส พีทีอี จำกัด
ยังคงถือครองหุ้นจำนวน 365,196,500 หุ้นหรือคิดเป็นร้อยละ 42.36
ของทุนที่ออกและเรียกชำระแล้ว (862,040,000) นอกจากนี้ทั้งนายมินทร์ อิงค์ธเนศและบริษัท
แอพซิลอน เวนเจอร์ส พีทีอี จำกัด ยังร่วมกันถือใบสำคัญแสดงสิทธิในการซื้อหุ้นสามัญของบริษัทฯ
อีกเป็นจำนวน 84,960,000 หน่วยหรือคิดเป็นร้อยละ 96.60
ของใบสำคัญแสดงสิทธิที่ยังไม่ได้ถูกใช้สิทธิ์ ซึ่งทั้งนายมินทร์ อิงค์ธเนศและบริษัท แอพซิลอน
เวนเจอร์ส พีทีอี จำกัดยังครองหุ้นเสียงข้างมากและ มีอำนาจควบคุมบริษัทฯ อยู่

2.1.2 การเปลี่ยนแปลงและพัฒนาการที่สำคัญในเรื่องการประกอบธุรกิจที่ผ่านมา

ในปี 2547 บริษัทฯได้นำเสนอรูปแบบการทำธุรกิจภายใต้โมเดล “Collaboration Model”
แก่คู่ค้าธุรกิจใน 5 ประเทศได้แก่ เนปาล, ลาว, อินโดนีเซีย, ศรีลังกา และพม่า
และยังมีเป้าหมายขยายไปยัง 5 ประเทศต่อไปภายในอีก 3 ปีข้างหน้า โดยรูปแบบธุรกิจ
“Collaboration Model” นี้ถือเป็นรูปแบบที่
บริษัทฯและคู่ค้าธุรกิจจะได้รับผลประโยชน์ร่วมกันในการนำเสนอคอมพิวเตอร์ส่วนบุคคล (PC)
ภายใต้เครื่องหมายการค้าของตนเองเพื่อแข่งขันกับคอมพิวเตอร์ส่วนบุคคล (PC)
ที่นำเข้าจากต่างประเทศ
ลดการพึ่งพาจากบริษัทเจ้าของผลิตภัณฑ์และในขณะเดียวกันก็เพิ่มส่วนต่างกำไรจากต้นทุนที่ต่ำลง
ซึ่งในอดีตอาจทำได้ยากเนื่องจากมีต้นทุนที่สูงสำหรับการจัดหาอุปกรณ์และชิ้นส่วนคอมพิวเตอร์
ตลอดจนการให้ได้มาซึ่งการรับรองสินค้ามาตรฐานสากล ด้วยตนเอง

โดยที่ บริษัทฯ จะเป็นผู้รวบรวมจัดหาอุปกรณ์และชิ้นส่วนคอมพิวเตอร์ต่างๆ ที่ได้

มาตรฐานเดียวกับมาตรฐานคอมพิวเตอร์แบรนด์ เอสวีโอเอ
ที่ประสบความสำเร็จอย่างสูงในตลาดเครื่องคอมพิวเตอร์ที่ประกอบในประเทศไทย (แบรนด์คนไทย)
นอกจากการจัดหาอุปกรณ์และชิ้นส่วนคอมพิวเตอร์แล้วบริษัทฯ
ยังจัดการอบรมฝึกสอนช่างเทคนิคของคู่ค้าธุรกิจให้สามารถประกอบและซ่อมเครื่องคอมพิวเตอร์ได้เอง
ภายใต้มาตรฐานศูนย์บริการของเอสวีโอเอเช่นกัน ซึ่งจะทำให้บริษัทฯ
สามารถขยายช่องทางจำหน่ายออกไปยังต่างประเทศและในขณะเดียวกันทั้งบริษัทฯ
และคู่ค้าธุรกิจก็จะได้ต้นทุนที่ต่ำจากการจัดซื้อจัดหาอุปกรณ์และชิ้นส่วนคอมพิวเตอร์เป็นจำนวนมาก

นอกจากนี้ ปีนี้ (พ.ศ. 2547) บริษัทฯได้ปิดสาขาแห่งใหม่อีก 2 แห่งคือที่จังหวัด
เชียงรายและระยองอีกด้วยรวมถึงการจัดตั้งกลุ่มธุรกิจช่องทางการจำหน่ายชิ้นส่วนอิเล็กทรอนิกส์
(Components Distribution Business Unit : CDBU)
เพื่อประกอบธุรกิจค้าส่งชิ้นส่วนอิเล็กทรอนิกส์ และคอมพิวเตอร์
โดยการนำเข้าจากแหล่งผลิตตรงในต่างประเทศเพื่อนำเข้ามาจำหน่ายในประเทศ
ซึ่งมีกลุ่มลูกค้าเป้าหมายคือบริษัทที่ทำธุรกิจค้าขายชิ้นส่วนอิเล็กทรอนิกส์และคอมพิวเตอร์
และบริษัทที่ทำธุรกิจประกอบเครื่องคอมพิวเตอร์เพื่อขายด้วย

เนื่องจากปัจจุบันคอมพิวเตอร์ เอสวีโอเอ มียอดจำหน่ายอยู่ในระดับสูง
มีส่วนแบ่งการตลาดเป็นลำดับต้นๆ ของตลาดคอมพิวเตอร์รวมทุกประเภท
ดังนั้นการเข้าถึงแหล่งวัตถุดิบชิ้นส่วนคอมพิวเตอร์ได้โดยตรงจะเป็นการช่วยลดต้นทุนการผลิตของบริษัทฯ
ลงทำให้บริษัทฯ มีส่วนต่างกำไรเหลือมากพอที่จะแข่งขันกับคอมพิวเตอร์ที่นำเข้าจากต่างประเทศ
(Import Brand)

ในเดือนตุลาคม 2547 บริษัทฯ โดยมติคณะกรรมการเห็นควรเข้าร่วมลงทุนในบริษัท เออีที
เทคโนโลยี จำกัด (“เออีที” ) ซึ่งมีนายไล่ ฉาว ฟง เป็นผู้ก่อตั้งกลุ่มบริษัท เออีที
เดิมและเป็นผู้ประกอบการขายชิ้นส่วนอิเล็กทรอนิกส์และคอมพิวเตอร์ในตลาดประเทศไทยมาเป็นระยะเวลานานหลายปีโดยที่บริษัทฯ
เข้าถือหุ้นในสัดส่วนร้อยละ 49 ของทุนจดทะเบียน และมีเป้าหมายในการนำ เออีที
เข้าจดทะเบียนในตลาดหลักทรัพย์แห่งประเทศไทย ภายใน 3 ปีข้างหน้า โดยที่การบริหาร
จะแยกออกจากบริษัทฯ โดยมีนายไล่ ฉาว ฟง
ดำรงตำแหน่งกรรมการผู้จัดการและร่วมถือหุ้นด้วยในสัดส่วนร้อยละ 35 นอกจากนี้นายไล่ ฉาว ฟง
ต้องหยุดการดำเนินธุรกรรมการค้าในกลุ่ม เออีที เดิมทั้งหมดด้วย

ผลการร่วมทุนนี้ บริษัทฯ จึงเห็นควรโอนย้ายกลุ่มธุรกิจช่องทางการจำหน่ายชิ้นส่วนอิเล็กทรอนิกส์
เข้าไปผนวกรวมกับทีมงานของเออีที
เพื่อไม่ให้มีการขัดแย้งเชิงผลประโยชน์และในขณะเดียวกันก็ทำให้ เออีที
มีความคล่องตัวในการบริหารและทำธุรกิจกับลูกค้าทุกๆ
รายรวมถึงผู้ประกอบเครื่องคอมพิวเตอร์เพื่อขายเช่นเดียวกับบริษัทฯ อีกด้วย

2.2 การประกอบธุรกิจ

ลักษณะการประกอบธุรกิจ

  บริษัทฯ และบริษัทย่อยดำเนินธุรกิจหลักเป็นผู้แทนจำหน่ายอุปกรณ์สำนักงานอัตโนมัติ (Office
  Automation) ตลอดจนให้คำปรึกษาและวางระบบคอมพิวเตอร์ครบวงจร
  โดยเป็นผู้แทนจำหน่ายคอมพิวเตอร์และอุปกรณ์ต่อพ่วงยี่ห้อชั้นนำ (Brand Name) ต่างๆ

  บริษัทฯ
  จัดสายงานเพื่อสร้างประสิทธิภาพให้องค์กรมีความคล่องตัวสูงเพื่อที่จะสามารถตอบสนองต่อความต้องการของลูกค้า
  โดยจัดแบ่งสายธุรกิจออกเป็น 5 สาย ตามความต้องการของกลุ่มลูกค้าดังนี้คือ

1.  กลุ่มธุรกิจช่องทางการจำหน่าย (IT Distribution Strategic Business Unit:
    ITDSBU)

ลักษณะธุรกิจ

  ITDSBU ดำเนินธุรกิจด้านการจัดจำหน่ายสินค้าคอมพิวเตอร์ทั้ง Hardware และ Software
  ทั้งที่นำเข้าจากต่างประเทศและที่ผลิตภายในประเทศได้แก่ คอมพิวเตอร์ยี่ห้อ “SVOA” ที่ บริษัทฯ
  อาศัยทักษะและความเชี่ยวชาญในธุรกิจไอทีพัฒนาขึ้นจนเป็นที่ยอมรับในตลาดคอมพิวเตอร์และได้ผ่านการรับรองระบบคุณภาพมาตรฐานต่างๆ
  อาทิเช่น ISO 14000, ISO 9000 version 2000, ISO 9002, FCC, NSTL เป็นต้น
  รวมถึงอุปกรณ์ต่อพ่วงยี่ห้อระดับสากลต่างๆ อาทิเช่น Epson, Roland, Autodesk, Mustek
  เป็นต้น

  นอกจากนั้น ITDSBU
  ยังให้บริการด้านการบำรุงรักษาและซ่อมแซมสินค้าไอทีด้วยการเป็นส่วนหนึ่งของเครือข่ายบริการของผู้ผลิตสินค้าจากต่างประเทศโดยได้รับความไว้วางใจจาก
  Epson, Acer, HP, Apple, Canon, Mustex, Roland, Lexmark, Toshiba
  แต่งตั้งให้บริษัทฯ เป็นศูนย์ให้บริการบำรุงดูแลรักษาผลิตภัณฑ์อย่างเป็นทางการ ทั้งนี้บริษัทฯ
  ได้จัดตั้งศูนย์บริการ “ไอที คลินิก”
  ซึ่งเป็นแฟรนไชส์ร้านซ่อมบำรุงดูแลรักษาอุปกรณ์คอมพิวเตอร์จำหน่ายอะไหล่แท้จากผู้ผลิตและดำเนินการโดย
  ช่างผู้ชำนาญให้บริการระดับคุณภาพสากลขึ้นเพื่ออำนวยความสะดวกในการให้บริการแก่ลูกค้าอย่างครบวงจร

ศักยภาพของธุรกิจ

  ITDSBU มีความเชี่ยวชาญในการบริหารการจำหน่ายสินค้าผ่านช่องทางการจำหน่ายต่างๆ
  ซึ่งมีเครือข่ายกระจายครอบคลุมทุกพื้นที่ทั่วประเทศ โดยมีตัวแทนจำหน่ายกว่า 1,000
  รายและจัดตั้ง “ศูนย์เอสวีโอเอ” ขึ้นในจังหวัดใหญ่ๆ ในแต่ละภูมิภาคทั่วประเทศ (ปัจจุบัน
  มีทั้งสิ้น 14 ศูนย์) ทำหน้าที่ให้บริการและกระจายสินค้าสู่ตัวแทนจำหน่ายในระดับภูมิภาค

กลุ่มลูกค้าของธุรกิจ

  กลุ่มลูกค้าหลักของ ITDSBU
  จะเป็นผู้ใช้งานคอมพิวเตอร์ทั่วไปจนถึงกลุ่มลูกค้าที่ดำเนินธุรกิจขนาดกลางและเล็กที่มีความต้องการสินค้าคุณภาพ
  ได้มาตรฐานและให้บริการครบวงจร

2.  กลุ่มธุรกิจที่ปรึกษาและวางระบบคอมพิวเตอร์ (Systems Integration Strategic
    Business Unit: SISBU)

ลักษณะธุรกิจ

  SISBU ดำเนินธุรกิจด้วยการนำเสนอ Solution ด้านไอทีครบวงจรอันประกอบด้วยส่วนของ
  Hardware, Software, Software Installation, Software Implementation,
  Software Customization โดยเป็นผู้ให้บริการออกแบบวางระบบ ติดตั้ง
  พัฒนาและให้คำปรึกษาในด้านการนำระบบคอมพิวเตอร์
  เพื่อประยุกต์ปรับใช้งานให้เหมาะสมกับธุรกิจต่างๆ
  ของลูกค้าพร้อมทั้งให้บริการบำรุงรักษาหลังการขายทั้งระบบ

ศักยภาพของธุรกิจ

  เนื่องด้วย SISBU
  เป็นพันธมิตรกับเจ้าของผลิตภัณฑ์ที่มีชื่อเสียงระดับโลกประกอบกับประสบการณ์ในธุรกิจด้านการวางระบบคอมพิวเตอร์
  (Systems Integration) มากกว่า 20
  ปีจึงมีความสามารถที่จะนำเสนอเทคโนโลยีที่ได้รับการยอมรับจากทั่วโลกและบริการมาตรฐานระดับสากลแก่ลูกค้า
  โดย SISBU
  ดำเนินนโยบายด้วยการเป็นพันธมิตรกับคู่ค้าเพื่อเสนอสินค้าและบริการที่มีศักยภาพและประสิทธิภาพสูงสุดแก่ลูกค้า

กลุ่มลูกค้าของธุรกิจ

  SISBU มีกลุ่มลูกค้าหลักคือกลุ่มธุรกิจการเงินการธนาคาร กลุ่มธุรกิจการสื่อสารโทรคมนาคม
  องค์กรข้ามชาติและองค์กรธุรกิจขนาดใหญ่

3.  กลุ่มธุรกิจโครงการไอที (IT Project Strategic Business Unit: ITPSBU)

ลักษณะธุรกิจ

  ITPSBU
  ดำเนินธุรกิจด้านการจัดผลิตภัณฑ์ระบบคอมพิวเตอร์และอุปกรณ์ไอทีที่มีคุณภาพและราคาเหมาะสม
  ตรงตามความต้องการเพื่อเสนอให้แก่หน่วยงานราชการและองค์กรเอกชน
  โดยนำเสนอขายเป็นโครงการระบบเบ็ดเสร็จพร้อมทั้งทำการติดตั้งและการบริการหลังการขาย
  ตลอดระยะเวลาการใช้งานตามสัญญาเพื่อเป็นหลักประกันให้ลูกค้าของบริษัทฯ
  สามารถใช้งานระบบคอมพิวเตอร์ ที่บริษัทฯ
  ส่งมอบให้อย่างมีประสิทธิภาพและประสบความสำเร็จในการดำเนินโครงการของหน่วยงานนั้น ๆ
  ต่อไป

ศักยภาพของธุรกิจ

  ITPSBU
  ประกอบด้วยบุคลากรชั้นนำด้านไอทีที่มีความสามารถในการเข้าถึงความต้องการของลูกค้าด้วยการติดตามดูแลงานของลูกค้าและเสนอสินค้าและบริการที่ตอบสนองความต้องการของลูกค้าได้อย่างสมบูรณ์แบบ
  พร้อมทั้งรักษาและกระชับความสัมพันธ์ตลอดจนความน่าเชื่อถือที่สั่งสมกับลูกค้าเพื่อสร้างผลสำเร็จเชิงธุรกิจในระยะยาว

กลุ่มลูกค้าของธุรกิจ

  กลุ่มลูกค้าหลักของ ITPSBU ได้แก่หน่วยงานราชการ หน่วยงานรัฐวิสาหกิจ
  สถาบันการศึกษาและองค์กรเอกชนต่างๆ

4.  ไอที ซูเปอร์สโตร์ (IT Superstore)

ลักษณะธุรกิจ

  ดำเนินการโดยบริษัท ไอที ซิตี้ จำกัด (มหาชน) หรือ “IT CITY” เป็นหน่วยงาน กลยุทธ์

  (Strategic Business Unit) ที่เป็นบริษัทร่วมทุนระหว่างบริษัท เอสวีโอเอ จำกัด
  (มหาชน) และกลุ่มบริษัทในเครือสหกรุ๊ป รวมถึงพนักงานและคู่ค้าของบริษัทฯ (โดยปัจจุบัน ณ
  วันที่ 31 มกราคม 2548 บริษัทฯ ถือหุ้นในสัดส่วนร้อยละ 32.59 ของทุนชำระแล้ว)
  ซึ่งมีลักษณะการดำเนินธุรกิจเป็นศูนย์ค้าปลีกผลิตภัณฑ์ไอทีครบวงจรขนาดใหญ่บริษัทหนึ่งในประเทศไทยสอดรับกับคำขวัญ
  “เมืองเทคโนโลยีครบวงจร” (The IT Superstore) โดย IT CITY
  มีสาขากระจายทั่วกรุงเทพฯ และในจังหวัดใหญ่ๆ ในแต่ละภูมิภาค

ศักยภาพของธุรกิจ

  IT CITY นำเสนอสินค้าและบริการภายใต้แนวคิด “ช้อปได้ครบพบสินค้าหลากหลาย” หรือ “One
  Stop Shopping” ที่เน้นความหลากหลายของสินค้าและบริการชั้นนำกว่า 8,000 รายการ
  โดยลูกค้าสามารถทดสอบเปรียบเทียบคุณภาพ
  ประสิทธิภาพและราคาของสินค้าที่มีให้เลือกหลากหลายยี่ห้อในแต่ละประเภทประกอบการตัดสินใจซื้อได้
  นอกจากนั้น IT CITY ยังเสนอบริการด้วยแนวคิด “Everyday Exhibition”
  ที่มุ่งนำเสนอการแสดงความสดใหม่ ทันสมัยของเทคโนโลยี
  สาระความรู้และข้อมูลข่าวสารในโลกไอที ตลอดจนรายการสินค้าพิเศษต่างๆ
  สลับเปลี่ยนตลอดเวลาตลอดปี

กลุ่มลูกค้าของธุรกิจ

  IT CITY มีกลุ่มลูกค้าหลักได้แก่ผู้ใช้งานคอมพิวเตอร์ทั่วไป
  กลุ่มลูกค้าองค์กรธุรกิจขนาดกลางและเล็กที่ต้องการสินค้าไอทีคุณภาพที่มีความหลากหลายตอบสนองความต้องการได้ทุกรูปแบบ

5.  กลุ่มธุรกิจช่องทางการจำหน่ายชิ้นส่วนอิเล็กทรอนิกส์ (Components Distribution
    Business Unit : CDBU)

  ลักษณะธุรกิจ

  ดำเนินการโดยบริษัท เออีที เทคโนโลยี จำกัด หรือ “AET” เป็นหน่วยงานกลยุทธ์(Strategic
  Business Unit) อีกหน่วยงานหนึ่งที่เป็นบริษัทร่วมทุนระหว่างบริษัท เอสวีโอเอ จำกัด
  (มหาชน) และเจ้าของกลุ่มบริษัท เออีที คอมพิวเตอร์ เดิม (โดยปัจจุบัน ณ วันที่ 31 มกราคม
  2548 บริษัทฯ ถือหุ้นในสัดส่วนร้อยละ 49.0 ของทุนชำระแล้ว)
  กลุ่มธุรกิจช่องทางการจำหน่ายชิ้นส่วนอิเล็กทรอนิกส์นี้
  จะรับผิดชอบด้านการจัดจำหน่ายชิ้นส่วนต่างๆสำหรับอุตสาหกรรม
  เทคโนโลยีสารสนเทศและอิเล็กทรอนิกส์ที่นำเข้าจากต่างประเทศไปยังลูกค้า
  ส่วนใหญ่แล้วชิ้นส่วนประกอบเหล่านี้จะผลิตโดยบริษัทชั้นนำต่างๆ ในประเทศไต้หวัน จีน
  และเกาหลี
  นอกจากนี้กลุ่มธุรกิจช่องทางการจำหน่ายชิ้นส่วนอิเล็กทรอนิกส์ยังทำหน้าที่ให้บริการด้านการขายอย่างมืออาชีพและการบริการด้านการตลาดให้กับผู้ผลิตส่วนประกอบสำหรับ

  อุตสาหกรรมเทคโนโลยีและอิเล็กทรอนิกส์

  ศักยภาพของธุรกิจ

  ปัจจุบันอุตสาหกรรมเทคโนโลยีสารสนเทศประเทศไทยมีการเติบโตอย่างต่อเนื่อง
  ดังนั้นความต้องการด้านอุปกรณ์และส่วนประกอบสำหรับอุตสาหกรรมนี้จึงเพิ่มขึ้นเช่นกัน
  กลุ่มธุรกิจช่องทางการจำหน่ายชิ้นส่วนอิเล็กทรอนิกส์
  สามารถให้บริการผลิตภัณฑ์และการบริการคุณภาพเยี่ยมแก่ลูกค้าชิ้นส่วนอิเล็กทรอนิกส์จะถูกนำเข้ามาจากต่างประเทศ
  ดังนั้นมีลูกค้าจำนวนมากที่ต้องการการจัดส่งและการบริการภายในประเทศ

  กลุ่มลูกค้า

  กลุ่มลูกค้าหลักของชิ้นส่วนอิเล็กทรอนิกส์คือบริษัทต่างชาติและบริษัทอื่นๆ ในประเทศไทย
  ในขณะที่กลุ่มลูกค้าหลักด้านชิ้นส่วนสำหรับอุตสาหกรรมเทคโนโลยีสารสนเทศคือกลุ่มบริษัทคอมพิวเตอร์ที่มีระบบครบวงจร
  ร้านค้าปลีกย่อย และผู้ใช้คอมพิวเตอร์ซึ่งประกอบและอัพเกรดคอมพิวเตอร์ด้วยตนเอง

2.3 โครงสร้างรายได้

  -------------------------------- ------------- ------- ------- ---------- ------
  สายผลิตภัณฑ์/กลุ่มธุรกิจ                ดำเนินการโดย   รายได้   %       กำไรขั้นต้น   %

  ช่องทางการจำหน่าย                  ITDSBU        2,246   57%     270        50%

  ที่ปรึกษาและวางระบบคอมพิวเตอร์        SISBU         1,054   27%     229        43%

  โครงการไอที                       ITPSBU        553     14%     39         7%

  ช่องทางการจำหน่ายชิ้นส่วนอิเล็กทรอนิกส์   CDBU          82      2%      -          0%

  รวม                                            3,935   100%    538        100%
  -------------------------------- ------------- ------- ------- ---------- ------

2.4 เป้าหมายการดำเนินธุรกิจ

เป้าหมายในการดำเนินธุรกิจของบริษัทฯได้กำหนดให้ บริษัทฯต้องสามารถเติบโตได้อย่างยั่งยืน
ซึ่งได้สะท้อนออกมาในรูปแบบการทำธุรกิจของบริษัทฯในการนำเสนอผลิตภัณฑ์ ภายใต้ แบรนด์
ของตนเอง

ตลอดระยะเวลาที่ผ่านมาคอมพิวเตอร์ส่วนบุคคล เอสวีโอเอ (SVOA PC)
ได้รับการยอมรับและประสบผลสำเร็จอย่างสูงภายในระยะเวลาอันสั้น (เริ่มนำเสนอสู่ตลาดในปี
2543) จนปัจจุบันสามารถสร้างรายได้หลักแก่ธุรกิจช่องทางจำหน่ายถึงเกือบร้อยละ 50
ของสินค้าที่จัดจำหน่ายทั้งหมดของกลุ่มธุรกิจช่องทางการจำหน่าย (ITDSBU) โดยที่ในปี 2547
บริษัทฯสามารถจำหน่ายคอมพิวเตอร์ เอสวีโอเอ เป็นจำนวนรวมถึง 60,000 เครื่อง
ซึ่งทะลุยอดขายที่เคยทำได้สูงสุดในปี 2546 ที่เคยสร้างยอดขายได้เป็นจำนวนรวม 49,000 เครื่อง
และในปี 2547 คอมพิวเตอร์ เอสวีโอเอ มีส่วนแบ่งตลาดคิดเป็นร้อยละ 5 ( หมายเหตุ
อันดับหนึ่งมีส่วนแบ่งตลาดคิดเป็นร้อยละ 15 ด้วยยอดจำหน่ายรวม 180,000 เครื่อง)
บริษัทฯยังคงยึดถือแนวนโยบายในการดำเนินธุรกิจเช่นเดิม และได้ขยายแบรนด์ เอสวีโอเอ
ไปยังสินค้าประเภทอื่นๆ เช่นกล้องดิจิตอล, คอมพิวเตอร์ โน้ตบุ๊ค อีกด้วย

  ในส่วนของธุรกิจให้บริการเอาต์ซอร์สซิ่ง กลุ่มธุรกิจที่ปรึกษาและวางระบบคอมพิวเตอร์

ยังไม่ประสบผลสำเร็จเท่าที่ควรจากเป้าหมายที่กำหนดไว้ว่าภายใน 3 ปี (นับจากปี 2547)
รายได้หลักของกลุ่มธุรกิจที่ปรึกษาและวางระบบคอมพิวเตอร์จะมาจากธุรกิจให้บริการเอาต์ซอร์สซิ่ง
อย่างไรก็ตามคาดหมายว่าในปี 2548
ซึ่งเป็นปีที่จะมีธนาคารจัดตั้งใหม่จากการยกฐานะจากบริษัทเงินทุนตลอดจนธนาคารเฉพาะกิจของรัฐต่างๆที่จะต้องมีการปรับตัวเพื่อแข่งขันกับภาคเอกชน
จะช่วยเพิ่มโอกาสทางธุรกิจแก่บริษัทฯในการนำเสนอให้บริการเอาต์ซอร์สซิ่ง